এই লোকটা কে? এখানেই বা কী করছে? নিজেকে কী মনে করে লোকটা? প্রশ্নকর্তা সানিয়া মির্জার প্রিয় বান্ধবী রুচা নায়েক। প্রথমবার উইম্বলডনের প্লেয়ার্স লাউঞ্জে পা রেখেছেন তিনি। টেনিস সম্পর্কে কোনও ধ্যানধারণাই নেই। এ হেন রুচার সামনে রজার ফেডেরার। সুইস কিংবদন্তিকে দেখে ‘ভয়ঙ্কর’ সব প্রশ্ন তিনি ছুড়ে দিলেন সানিয়ার দিকে। সানিয়া ভালই চিনতেন বান্ধবীকে। জানতেন টেনিস খেলোয়াড়দের বিষয়ে বিশেষ কিছুই জানেন না প্রিয় বান্ধবী রুচা। তাই ভনিতা করে সানিয়াও পালটা জবাব দিলেন। ভাগ্যিস সেই সময়ে আর কেউ ছিলেন না। না হলে সানিয়াকে যে কী শুনতে হত কে জানে!  
আরও পড়ুন 
‘‘মা হতে চান কবে?’’ জেনে নিন, ক্ষিপ্ত সানিয়ার উত্তর। প্রশ্নকর্তার হাল শুনবেন?
ফেডেরার আর কী করে জানবেন, তাঁকে চিনতেই পারেননি সানিয়ার বান্ধবী। রুচা নায়েককে চেনারও কথা নয় ফেডেরারের। টেনিস কিংবদন্তি চেনেন কেবল সানিয়াকে। হায়দরাবাদি কন্যাকে সামনে দেখতে পেয়ে ফেডেরার নিজে থেকে এগিয়ে এসে রসিকতা করেন সানিয়ার সঙ্গে। 
ল্যাঙ্কাস্টার বিশ্ববিদ্যালয় থেকে ফ্যাশন মার্কেটিংয়ের স্নাতক রুচা। সেই রুচাই কিনা ঘটালেন এমন মজাদার কাণ্ড। সানিয়ার সঙ্গে রসিকতা সেরে ফেডেরার চলে যেতেই সানিয়াকে উদ্দেশ্য করে রুচা বলে উঠলেন, এই লোকটা কে? আর নিজেকে কী মনে করে? 
সানিয়া প্রশ্ন শুনে ততক্ষণে বুঝে গিয়েছেন রুচা চিনতেই পারেননি ফেডেরারকে। দুষ্টুমির আশ্রয়ে পালটা জবাব দিলেন সানিয়া, ‘‘লোকটা ভাল। এখানে টুর্নামেন্ট থাকলে টেনিস খেলতে আসে। একটু আধটু টেনিস খেলতে পারে লোকটা।’’ বুঝুন ঠ্যালা ফেডেরার নাকি একটু আধটু টেনিস খেলতে পারেন! 
এই মজার কাহিনি সানিয়া তাঁর আত্মজীবনীতে লিখেছেন।